Varanasi (Kashi)

**Varanasi** ialah sebuah bandar dalam daerah Varanasi di negeri Uttar Pradesh, India.

Varanasi juga dikenali sebagai Kashi (IAST: Kāśī) (‘yang bersinar [kerana kuasa rohani]’) atau Benaras. Satu ziarah ke Kashi), mandi suci secara ritual di sungai Ganga dan kunjungan ke kuil Tuhan Visvanatha, sentiasa menjadi impian seumur hidup bagi seorang Hindu biasa sejak zaman purba lagi. Bagi mereka, Kashi sinonim dengan agama Hindu, budaya, ilmu, seni dan kraf; malah, dengan setiap aspek tamadun Hindu. Ia merupakan satu-satunya kota di seluruh dunia yang telah mengekalkan aura kesuciannya selama lebih daripada tiga ribu tahun.

Kasi merupakan salah satu daripada tiga kota paling suci dalam agama Hindu, dua lagi ialah Prayaga dan Gaya.

Teks-teks purba seperti *[[purana]]*, *[[dharmasastra]]*, serta pelbagai karya ringkasan undang-undang agama telah memperuntukkan ribuan bait puisi untuk menjelaskan keagungan kota suci ini.

Usia kota ini dibuktikan oleh penyebutannya dalam *[[Brahmana]]* dan *[[Upanishad|Upanisad]]* di pelbagai tempat.

Terdapat pendapat bahawa pada asalnya, Kasi ialah sebuah negara dan ibukotanya ialah Varanasi. Lama-kelamaan, ibukota itu juga dikenali dengan nama yang sama. Nama-nama lain bagi Kasi ialah: Anandakunana, Avimukta, Mahasmasana dan Smasana.

"Banaras" ialah bentuk Inggeris bagi Varanasi. Ia dinamakan "Varanasi" kerana terletak di antara dua sungai, Varana dan Asi. Kini, nama rasmi kota ini ialah Varanasi.

Menurut legenda, kota ini diasaskan oleh Divodasa, penjelmaan manusia bagi dewa perubatan, Dhanvantari.

Pada suatu masa dahulu, Kasi dikatakan memiliki sehingga 1500 buah kuil. Kebanyakan daripadanya kini berada dalam keadaan uzur.

## Etimologi
Etimologi tradisional mengaitkan nama "Varanasi" dengan dua anak sungai kepada Sungai Ganges yang membentuk sempadan kota ini: Varuna, yang masih mengalir di bahagian utara Varanasi, dan Assi, kini sebuah anak sungai kecil di bahagian selatan kota, berhampiran Assi Ghat. Kota lama terletak di tebing utara Sungai Ganga, di antara Varuna dan Assi.

Dalam *[[Mahabharata]]* dan dalam sejarah India purba, kota ini dikenali sebagai Kasi, daripada akar kata Sanskrit *kaś-* yang bermaksud "bersinar", menjadikan Varanasi dikenali sebagai "Kota Cahaya" – sebuah kota bercahaya yang masyhur sebagai pusat ilmu pengetahuan. Nama ini juga digunakan oleh para peziarah sejak zaman Buddha. Nama Kasi masih sangat popular sehingga kini.

Teks-teks Hindu menggunakan pelbagai gelaran dalam bahasa Sanskrit untuk merujuk kepada Varanasi, antaranya:

* Kasika – "yang bersinar"
* Avimukta – "yang tidak pernah ditinggalkan oleh Siva"
* Anandakunana – "hutan kebahagiaan"
* Rudravasa – "tempat tinggal Dewa Rudra"
* Mahasmasana – "tanah pembakaran agung"

Gelaran-gelaran ini menggambarkan keistimewaan rohani dan kebudayaan kota Varanasi dalam tradisi Hindu.

## Sejarah

### Teks Purana
Menurut mitologi Hindu, Varanasi diasaskan oleh Tuhan Siva, salah satu daripada tiga dewa utama dalam Hindu bersama Brahma dan Visnu. Dalam satu pertelingkahan antara Brahma dan Siva, salah satu daripada lima kepala Brahma telah dirobek oleh Siva. Seperti adat ketika itu, pihak yang menang akan membawa kepala lawannya yang dibunuh sebagai tanda penghinaan dan keberanian. Kekang (bridle) juga dimasukkan ke dalam mulut kepala itu. Siva pun membawa kepala Brahma itu ke mana sahaja, memperlihatkan kehinaannya.Apabila Siva tiba di kota Varanasi dalam keadaan tersebut, kepala Brahma yang tergantung itu jatuh dari tangan Siva dan lenyap ke dalam bumi. Oleh itu, Varanasi dianggap sebagai tempat yang amat suci dalam tradisi Hindu.

Pandava, watak utama dalam wiracarita Hindu *[[Mahabharata]]*, dikatakan pernah mengunjungi kota ini untuk mencari Siva bagi menebus dosa mereka kerana membunuh saudara sendiri (*fratricide*) dan membunuh seorang brahmana (*brahmahatya*) semasa Perang Kurukshetra.

Varanasi atau Kasi dianggap sebagai salah satu daripada tujuh kota suci (*Sapta Puri*) yang dikatakan mampu memberikan moksha (pembebasan rohani). Ketujuh-tujuh kota tersebut ialah Ayodhya, Mathura, Haridwar, Kasi, Kanchipuram, Avanti, dan Dvaraka.

Puteri-puteri Kasi, iaitu Ambika dan Ambalika, telah dikahwinkan dengan Raja Hastinapur, Vichitravirya, dan mereka kemudiannya melahirkan Pandu dan Dhritarashtra. Anak Pandu, Bhima, berkahwin dengan seorang puteri Kasi bernama Valandhara, dan hasil perkahwinan itu lahirlah Sarvaga, yang kemudian menjadi pemerintah Kasi. Anak sulung Dhritarashtra, Duryodhana, juga berkahwin dengan seorang puteri Kasi bernama Bhanumati, yang melahirkan seorang anak lelaki, Lakshmana Kumara, dan seorang anak perempuan, Laksmana.

Dalam ajaran Buddha, teks *[[Cakkavatti Sihanada Sutta]]* menyatakan bahawa suatu hari nanti, Varanasi akan menjadi kerajaan legenda Ketumati pada zaman kedatangan Buddha masa depan, Maitreya.

### Zaman Purba
Kajian arkeologi pada tahun 2014 telah menemui artifak yang bertarikh sekitar 800 SM. Kajian arkeologi lanjut di kawasan Aktha dan Ramnagar, yang terletak berhampiran kota, menemui artifak yang bertarikh sekitar 1800 SM, sekali gus mengukuhkan pandangan bahawa kawasan ini telah didiami manusia sejak zaman purba.

Pada zaman Gautama Buddha, Varanasi merupakan sebahagian daripada Kerajaan Kasi.

Pengembara China terkenal, Xuanzang (juga dikenali sebagai Hiuen Tsang), yang melawat kota ini sekitar tahun 635 M, melaporkan bahawa Varanasi merupakan pusat kegiatan keagamaan dan kesenian yang penting. Menurutnya, kota ini memanjang kira-kira 5 kilometer di sepanjang tebing barat Sungai Ganga.

Xuanzang menamakan kota ini sebagai "Polonise" (Cina: 婆羅痆斯, pinyin: *Poluo niesi*, bermaksud 'Brahma') dan mencatatkan bahawa ketika itu terdapat kira-kira 30 buah kuil dan 30 orang sami tinggal di kota tersebut.

Kepentingan agama kota ini terus berkembang pada abad ke-8 apabila Adi Sankara mengasaskan pemujaan terhadap Tuhan Siva sebagai sekt rasmi di Varanasi.

### Zaman Pertengahan
Pada tahun 1033 Masihi, Varanasi mengalami serangan Islam pertama apabila Ahmad Nialtagin, seorang panglima bawahan kepada Mahmud Ghazni, melancarkan serangan mengejut ke atas kota ini. Pasukannya menjarah pasar-pasar serta merampas emas, perak, permata dan minyak wangi. Namun, mereka berundur menjelang tengah hari akibat ancaman daripada tentangan penduduk tempatan. Walaupun beberapa kuil Hindu dimusnahkan sebahagiannya, kerosakan secara keseluruhan adalah terhad memandangkan tentera hanya berada sebentar di situ.

Tahun berikutnya, iaitu 1034–1035 Masihi, anak saudara Mahmud, Syed Salar Masud, cuba mengembangkan pengaruh Islam di India. Seorang panglimanya, Malik Afzal Alavi, mengetuai sebahagian tentera ke Varanasi, namun telah ditewaskan dalam pertempuran sengit berhampiran tapak Masjid-e-Ganj-e-Shahidan hari ini, dipercayai oleh pasukan tempatan di bawah pimpinan Gangeyadeva, pemerintah Kalachuri ketika itu. Walaupun pemimpin tentera itu terbunuh, para pengikutnya dibenarkan menetap di kawasan hutan utara Varanasi dan membentuk penempatan yang dinamakan Alavipura (kini dikenali sebagai Alai Pura). Kawasan itu didiami oleh para penenun Muslim dan menempatkan makam-makam serta tempat suci memperingati penceroboh tersebut.

Pada tahun 1090 Masihi, Chandradeva, pengasas dinasti Gahadavala, menjadikan Banaras sebagai ibu kota kedua kerajaannya.

Pada tahun 1194 Masihi, penakluk Ghurid, Muizzuddin Muhammad Ghuri, menewaskan tentera Jayachandra dalam satu pertempuran berhampiran Sungai Yamuna. Selepas kemenangan itu, beliau menyerang dan memusnahkan sebahagian besar kota Varanasi, termasuk banyak kuil Hindu yang dimusnahkan dalam proses tersebut.

Walaupun dilanda pelbagai serangan, Varanasi kekal sebagai pusat kegiatan intelektual dan teologi sepanjang Zaman Pertengahan. Reputasinya sebagai pusat budaya agama dan pendidikan terus berkembang.

Beberapa tokoh utama gerakan Bhakti lahir di Varanasi, antaranya:

* Kabir, seorang penyair mistik dan sufi Hindu terkenal abad ke-15, dilahirkan di sini pada tahun 1389.
* Ravidas, seorang tokoh reformasi sosial-agama, mistik, penyair, pengembara dan guru rohani, turut dilahirkan dan bermastautin di kota ini. Beliau bekerja dalam industri penyamakan kulit dan memainkan peranan penting dalam memperjuangkan kesamarataan sosial dan spiritual pada zamannya.

## Tempat-tempat Utama
Antara kuil dan tempat suci utama yang biasanya dikunjungi masa kini ialah:

* Kuil Visvanatha
* Kuil Annapurna
* Kuil Bindu-Madhava
* Kuil Durgiana
* Kuil Surya (Dewa Matahari) di Lolarka
* Dasasvamedha Ghat
* Manikarnika Ghat
* Pancaganga Ghat
### Kuil Visvanatha
Tuhan Visvanatha merupakan dewa pelindung Kasi dan kuilnya menjadi pusat tumpuan. Setiap penganut Hindu di Kasi diharapkan mandi di Sungai Ganga dan menziarahi kuil Visvanatha setiap hari.

Kuil Visvanatha mempunyai sejarah yang berliku. Menurut catatan Hiuen Tsang (abad ke-7 Masihi), terdapat sebuah arca tembaga dewa Mahesvara setinggi hampir 30 meter di Kasi. Di antara tahun 1194 dan 1585 Masihi, kuil ini dimusnahkan dan dibina semula beberapa kali. Pada tahun 1585 Masihi, ia dibina semula oleh Narayana Bhatta dengan bantuan Raja Todarmal. Namun, pada tahun 1669 Masihi, ia dimusnahkan oleh Aurangzeb dan sebuah masjid dibina di atas runtuhannya, yang masih wujud sehingga kini. Kuil sekarang dibina oleh Ahalyabai Holkar pada suku terakhir abad ke-18. Kuil ini terletak di lorong berhampiran Sungai Ganga, dan mempunyai menara yang disalut kepingan tembaga berlapis emas sumbangan Maharaja Ranjit Singh (1780–1839), dengan ketinggian 4.5 meter. Hanya penganut Hindu tanpa mengira kasta dibenarkan masuk. Di belakang kuil terdapat sebuah perigi purba yang dikenali sebagai *Jnanavapi* (Perigi Pengetahuan), yang telah dibaik pulih pada tahun 1830.

Kuil Visvanatha dikelilingi oleh beberapa kuil lain seperti kuil Annapurna, Durga, Ganesa, Sanaiscara dan sebagainya.

### Kuil-kuil Utama Lain
Kuil Bindu-Madhava terletak di Pancaganga Ghat, tempat pertemuan lima sungai—Kirana, Dhutapapa, Ganga, Yamuna dan Sarasvati. Namun, hanya Sungai Ganga dapat dilihat, manakala empat lagi dipercayai bersatu dari bawah tanah.

Dasasvamedha Ghat terkenal sejak berabad-abad. Dikatakan Brahma, sang pencipta, telah melaksanakan sepuluh korban Asvamedha di sini.

Manikarnika Ghat secara praktiknya merupakan tempat pembakaran mayat. Mayat dibakar di sini dengan kepercayaan bahawa Siva akan membebaskan roh mereka. Kolam air di sini sangat kecil. Berdekatan dengannya terdapat kuil Tarakesvara-Siva.

Kuil Lolarka (Dewa Matahari) terletak di tempat pertemuan Sungai Asi dan Sungai Ganga.

## Kepentingan
Sejak dahulu, penganut Hindu percaya bahawa kematian di Kasi membawa pembebasan rohani secara automatik. Oleh itu, ramai warga emas yang memilih untuk tinggal di sini sambil menanti kematian.

Mereka yang bernazar untuk menetap di Kasi hingga akhir hayat dikehendaki mengamalkan dharma secara ketat dan menjauhi segala bentuk dosa.

Satu aspek penting dalam ziarah ke Kasi ialah *Pancakrosi Parikrama*, yang dilakukan dengan berjalan kaki. Bermula dari Manikarnika Ghat, jemaah perlu berjalan sejauh kira-kira 80 km dalam bentuk separa bulatan, dan kembali ke titik permulaan. Perjalanan ini perlu diselesaikan dalam tempoh enam hari, dengan singgahan di kuil-kuil tertentu dan persembahan *pinda* (ritual untuk roh nenek moyang) di kampung Kapiladhara.

Kasi juga terkenal sebagai pusat ilmu pengetahuan. Antara institusi ternama ialah Universiti Hindu Banaras (BHU) dan Kasi Vidyapitha.

## Demografik 2001
Menurut bancian India pada tahun 2001, Varanasi memiliki bilangan penduduk seramai 17,246. Dari jumlah tersebut, kaum lelaki membentuk 58% dari jumlah keseluruhan populasi dan wanita seramai 42%.  

## Pendidikan 2001
Menurut bancian India pada tahun 2001 Varanasi memiliki kadar pendidikan (kebolehan membaca) 77%, melebihi kadar purata kebangsaan 59.5%; dengan 63% lelaki dan 37% wanita mampu membaca. 11% dari populasi berusia di bawah 6 tahun. (2001)

## Rujukan


## Pautan luar
* National Portal of India